In jou nuutste SARIE KOS - Winter-uitgawe
JY LEES NOU In jou nuutste SARIE KOS - Winter-uitgawe
Op Woensdag 1 Julie verskyn nog 'n uitgawe van SARIE KOS propvol koesterkos, stroopsoet warmgebak en potte vol inspirasie. Kosredakteur, Barbara Joubert, vertel wat op jou wag in die Winter-uitgawe
Ons kuier in hierdie uitgawe in Upington, waar dit so lekker is om te sien dat streekkos nog gewild is. Kom geniet ook ons rugbyhelde se gunsteling-geregte - ons wys Pierre se brownies, Schalk se Eisbein en Victor se hoenderpastei.
Bederf jouself op koue dae met warmsjokolade en die rykste sjokoladekoekies, om nie eens te praat van 'n ryspoeding met warm karamelsous nie ...
Ek was bly om te sien hoeveel mans vir ons tamatiesmoor-wedstryd ingeskryf het! Kyk wie die wenner is. Dis 'n besonderse resep met roosmaryn en heuning. Om hierby aan te sluit het ek een van SA se mees geliefde geregte gemaak - paptert.
Wintertyd is mos kombuistyd. Dis wanneer ek 'n suikertand ontwikkel en lus kry vir warm gebakte poedings, soos rolpoeding en fluweelpoeding. Die ander lekkerte is koejawels, wat immers bekend is as die wintervrug.